Odločba Sveta

z dne 23. julija 2001

o spremembi Odločbe 90/424/EGS o odhodkih na področju veterine

(2001/572/ES)

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti,

ob upoštevanju Odločbe Sveta 90/424/EGS z dne 26. junija 1990 o odhodkih na področju veterine [1] in zlasti člena 24(1) in (2) Odločbe,

ob upoštevanju predloga Komisije,

ob upoštevanju naslednjega:

(1) Odločba 90/424/EGS predvideva možnost finančnega prispevka Skupnosti, namenjenega za izkoreninjenje in spremljanje bolezni s seznama, priloženega k Odločbi.

(2) Seznam se lahko dopolni ali spremeni, tako da upošteva razvoj zdravstvenega stanja v Skupnosti.

(3) Infekciozna anemija lososov (IAL) je nova bolezen, ki se je prvič pojavila v Skupnosti leta 1998 in lahko industriji gojenja lososov povzroči velike izgube.

(4) Pomembno je ohraniti IAL pod nadzorom, da se prepreči njegova nadaljnja širitev na druga območja.

(5) Bolezen modrikastega jezika je virusna bolezen ovac, koz, goveda in drugih prežvekovalcev, ki jo prenašajo členonožci.

(6) Bolezen modrikastega jezika je vključena v seznam A Svetovne organizacije za zdravje živali, tako da na mednarodni ravni vpliva na gibanje živih živali občutljivih vrst.

(7) Leta 1998 je bolezen modrikastega jezika prišla iz tujine na ozemlje Skupnosti in se razširila prek okuženih vektorjev.

(8) Nekatera območja Evropske unije je zaradi njihovih podnebnih razmer treba šteti za območja velikega tveganja za bolezen modrikastega jezika.

(9) Odločba 90/424/EGS predvideva izredne ukrepe ob izbruhu bolezni modrikastega jezika. Finančni prispevek Skupnosti je potreben tudi za spremljanje in nekatere nadzorne ukrepe, vključno s cepljenjem proti bolezni modrikastega jezika na območjih velikega tveganja ali območjih, kjer je bolezen endemična.

(10) Glede na takšen razvoj dogodkov je treba IAL in bolezen modrikastega jezika dodati na navedeni seznam, da bi bilo za izvajanje programov za izkoreninjenje in spremljanje navedenih bolezni mogoče dobiti finančni prispevek Skupnosti. Pri bolezni modrikastega jezika je treba sprejeti posebna merila, ki bi omogočila izvajanje finančnega ukrepa, predvidenega v členu 24(1) Odločbe 90/424/EGS.

(11) Za upravičenost do finančnega prispevka Skupnosti morajo biti izpolnjene ustrezne zahteve iz Odločbe 90/424/EGS in, v zvezi z IAL, Odločbe Sveta 93/53/EGS z dne 24. junija 1993 o minimalnih ukrepih Skupnosti za nadzorovanje nekaterih bolezni rib [2].

(12) Uredba Sveta (ES) št. 2792/1999 z dne 17. decembra 1999 o podrobnih pravilih in ureditvah glede strukturne pomoči Skupnosti v ribiškem sektorju [3] in zlasti člen 15(3)(g) Uredbe je primerna pravna podlaga za zagotavljanje finančne pomoči v zvezi z IAL; določbe iz naslova III Uredbe Sveta (ES) št. 1260/1999 z dne 21. junija 1999 o splošnih določbah o strukturnih skladih [4] se zato uporabljajo z odstopanjem od določb iz odstavkov 5, 6, drugi stavek, 8 in 9 člena 24 Odločbe 90/424/EGS.

(13) Odločbo 90/424/EGS je treba temu primerno spremeniti –

SPREJEL NASLEDNJO ODLOČBO:

Člen 1

V Prilogi k Odločbi 90/424/EGS se skupini 1 dodata naslednji alinei:

"— infekciozna anemija lososov (IAL) [5]

— bolezen modrikas tega jezika na območjih, kjer je endemična, ali območjih velikega tveganja [6]."

.

Člen 2

Ta odločba je naslovljena na države članice.

V Bruslju, 23. julija 2001

Za Svet

Predsednik

A. Neyts-Uyttebroeck

[1] UL L 224, 18.8.1990, str. 19. Odločba, kakor je bila nazadnje spremenjena z Uredbo (ES) št. 1258/1999 (UL L 160, 26.6.1999, str. 103).

[2] UL L 175, 19.7.1993, str. 23. Direktiva, kakor je bila nazadnje spremenjena z Aktom o pristopu iz leta 1994.

[3] UL L 337, 30.12.1999, str. 10.

[4] UL L 161, 26.6.1999, str. 1.

[5] Ukrepi za boj proti bolezni modrikastega jezika so upravičeni do finančnega prispevka Skupnosti po členu 24(1) tudi za škodo, nastalo zaradi pogina živali kot posledice te bolezni, o čemer se odloča v skladu s postopkom iz člena 41.

[6] Ukrepi za nadziranje bolezni IAL so upravičeni do finančnega prispevka Skupnosti samo na podlagi člena 15(3)(g) Uredbe (ES) št. 2792/1999 (UL L 337, 30.12.1999, str. 10). Za takšne ukrepe se določbe iz naslova III Uredbe (ES) št. 1260/1999 z dne 21. junija 1999 o splošnih določbah za strukturne sklade (UL L 161, 26.6.1999, str. 1) uporabljajo z odstopanjem od določb iz odstavkov 5, 6, drugi stavek, 8 in 9 člena 24 te odločbe.

--------------------------------------------------